ബാഴ്സലോണയുടെ തീരുമാനങ്ങളാല് വിഷമിച്ച് യുവതാരം, ഫുട്ബോളില് നിന്ന് വിരമിക്കാന് ആലോചന ബാഴ്സലോണയുടെ യുവതാരം അലക്സ് കൊലാഡോ ഫുട്ബോളില് നിന്ന് വിരമിക്കാന് സാധ്യത എന്ന് സ്പാനിഷ് മാധ്യമങ്ങള് റിപ്പോര്ട്ട് ചെയ്യുന്നു. 22കാരനായ അലക്സ് കൊലാഡോയെ ആദ്യം ബാഴ്സലോണ ഫസ്റ്റ് ടീമിനൊപ്പം നിലനിര്ത്തും എന്ന് പറഞ്ഞിരുന്നു. എന്നാല് അവസാന ഘട്ടത്തില് താരത്തെ ഇംഗ്ലീഷ് ക്ലബായ ഷെഫീല്ഡിലേക്ക് ലോണില് അയക്കാന് ക്ലബ് ശ്രമിച്ചു. എന്നാല് ആ ശ്രമം അവസാനം പരാജയപ്പെട്ടു. താരത്തെ ആണെങ്കില് ബാഴ്സലോണ ഫസ്റ്റ് ടീമിനൊപ്പം രജിസ്റ്റര് ചെയ്തതുമില്ല. ഇതോടെ താരം കളിക്കാന് ഒരു ക്ലബും ഇല്ലാത്ത ദുരവസ്ഥയില് ആയി. തന്റെ കരിയറിലെ ഏറ്റവും പ്രധാനപ്പെട്ട സമയത്ത് തന്നെ ഒരു ക്ലബും ഇല്ലാത്ത അവസ്ഥയില് ബാഴ്സലോണ തന്നെ ആക്കിയതില് താരം തീര്ത്തും നിരാശനാണ് എന്ന് സ്പാനിഷ് മാധ്യമങ്ങള് റിപ്പോര്ട്ട് ചെയ്യുന്നു. നിരാശ കാരണം ഫുട്ബോളില് നിന്ന് തന്നെ വിരമിക്കാന് താരം ആലോചിക്കുന്നതായും വാര്ത്തകള് ഉണ്ട്. താരം ഫുട്ബോളില് നിന്ന് വിരമിക്കാന് തീരുമാനിക്കും എന്ന വാര്ത്ത വന്നതോടെ ബാഴ്സലോണ പ്രസിഡന്റ് ലപര്ട താരവുമായി ചര്ച്ചകള് നടത്തി. ബാഴ്സലോണ താരത്തിന്റെ അവസ്ഥയ്ക്ക് ഉടന് പരിഹാരം കണ്ടെത്തി നല്കും എന്ന് ലപോര്ട വാക്കു കൊടുത്തിട്ടുണ്ട്. ബാഴ്സലോണ ഇപ്പോള് താരത്തെ ഫസ്റ്റ് ടീമിലേക്ക് രജിസ്റ്റര് ചെയ്യാന് ലാലിഗയോടെ പ്രത്യേക പെര്മിഷന് ചോദിച്ചിരിക്കുകയാണ്. ഇത് നടന്നില്ല എങ്കില് ട്രാന്സ്ഫര് വിന്ഡോ ഇനിയും അടക്കാത്ത ഏതെങ്കിലും രാജ്യങ്ങളിലേക്ക് താരത്തിനെ ലോണില് അയക്കാനും ശ്രമിക്കും. ബാഴ്സലോണ ബി ടീമില് കളിക്കാന് തനിക്ക് താല്പര്യമില്ല എന്ന് കൊലാഡോ പറഞ്ഞിട്ടുണ്ട്. ബാഴ്സലോണക്ക് ഒപ്പം തന്റെ പത്താം വയസ്സു മുതല് ഉള്ള താരമാണ് കൊലാഡോ.